钦定古今图书集成/方舆汇编/职方典/第1227卷 > 宝庆府建置沿革考 府县志合载
## 钦定古今图书集成/方舆汇编/职方典/第1227卷 > 宝庆府建置沿革考 府县志合载

本府

在《禹贡》为荆州域。《周礼职方》：“正南曰荆，其山曰衡郡。”距衡四百馀里，皆衡山麓也。春秋楚日强，大公族大夫白公善始来筑城。战国为楚、巫、黔中地。秦立昭陵县，属长沙郡。汉属长沙国，并析置都梁。夫彝，属零陵郡。平帝时，复析昭陵置昭阳，为封邑。东汉昭陵仍属长沙。〈旧《志》误以昭陵属零陵。今以《后汉书》正之。〉昭阳、都梁、夫彝，属零陵。三国吴孙皓析零陵北部置邵陵郡，治昭陵，并领昭阳、都梁、夫彝、高平，隶荆州。晋为邵陵郡，其县六：邵陵、武冈、夫彝、建兴、邵阳、高平，而武冈、建兴析都梁。宋改郡为国。齐、梁、陈仍为郡。隋平陈，废邵陵郡，并隶长沙。开皇中，复改武冈为武攸县，即邵阳县置建州，寻改为邵州，改辰阳为辰溪县，来属焉。唐改南梁州，并复邵阳县，及省建兴入武攸，仍为武冈县。贞观中，改为邵州，省邵陵县入邵阳，与武冈俱隶邵州而属江南西道。天宝改邵阳郡。乾元复改邵州。五代晋改邵州为敏州，邵阳县为敏政县。后汉复为邵阳县。宋仍改邵州，治邵阳。熙宁五年，收复梅山，以其地置新化县。元丰四年，以溪峒徽州置莳竹县，俱属邵州。崇宁四年，以莳竹之临口寨为临冈县。五年，别为武冈军，领县三：武冈、绥宁、临冈。属荆湖南路。绍兴中，废临冈，置新宁县，仍属武冈军。而邵州是时止领县二：“邵阳、新化。”嘉定末，以沂王嗣子贵诚为邵州防御使，寻承大统，是为理宗，改元宝庆。三年十二月甲辰，诏邵州升为宝庆府。元至元改宝庆府及武冈军，俱为路，隶湖广行省。至正二十四年，明太祖遣左丞相徐达率胡大海取宝庆路，克之。于是靖州军民安抚司及诸长官司皆来降，继为元将所陷。洪武元年二月，杨璟遣千户王廷进攻茱萸滩，击走之，复下其城，更宝庆路、武冈路俱为府。九年，省武冈县入武冈，改为州，仍领新宁，隶府。洪熙元年三月徙岷王国于武冈。弘治甲子以州城步巡检司置城步县，隶府府。所领州一，县四：邵阳，新化，城步，武冈州，新宁。

皇清顺治四年，开宝庆府邵阳、新化二县。十五年开。

武冈城步新宁本府所领州一，县四。仍明之旧，隶湖广布政使司。康熙三年，分属湖南布政使司。

邵阳县：〈附郭。〉

秦始皇并天下为三十六郡，置邵陵县，隶长沙郡。汉高帝五年，以长沙郡为国，昭陵县属长沙国，隶荆。武帝元朔四年，析昭陵置都梁、夫彝二侯国。平帝元始五年，析昭陵置昭阳侯国。东汉昭陵仍属长沙。献帝建安二十年，吴、蜀争荆州，寻分荆州，以湘水西属蜀，湘水东属吴，昭陵等县并属蜀三国。吴析零陵北部置邵陵郡，领昭陵、昭阳六县，隶荆州。晋世祖武帝太康元年，邵陵郡领昭阳、夫彝，而析都梁置武冈、建兴二县，寻改昭阳为邵阳，隶湘州。南宋改郡为国，昭陵、邵阳属邵陵国。齐、梁、陈为郡，昭陵、邵阳属邵陵郡。隋文帝开皇十年，废邵陵郡，省武冈、夫彝入邵阳，隶潭州。十年，复置武攸县，即邵阳县置建州，移治水北。后数年，复改邵州治邵阳。十五年，分天下为四总管，并扬、荆、益，以诸王为之，邵隶荆部。炀帝大业间，复改邵州为邵陵郡，治县如旧。唐高祖武德间，改郡为州，因改邵陵郡为南梁州，并置邵陵县。太宗贞观二年，分天下为十道县，随州隶江南，寻改为邵州，省邵陵入邵阳，属邵州。元宗开元二十二年，分天下为十五道县，随州隶江南西道。天宝间，改邵州复为邵阳郡，县仍旧。肃宗乾元元年，复为邵州，县仍旧。五代晋天福间，改邵州为敏州，邵阳县为敏政县。后汉复改敏政县为邵阳县。宋太祖乾德元年，平湖南，复改敏州为邵州。至道三年，分天下为十五路，邵隶荆湖南路。理宗宝庆三年十二月甲辰，诏“邵州潜藩升为宝庆府，仍领邵阳、新化。”

元至元取宝庆府，改府为路，县随路，隶湖广行省。明太祖洪武元年取宝庆路邵阳县，更路为府，隶湖广布政司。

皇清顺治四年八月，开宝庆府县随府隶湖广布政。

司康熙三年，设藩于长沙、邵阳，五州邑随府隶湖广湖南布政司。编户二十四里。

城步县

周黔巫中地。秦隶长沙郡。汉都梁属地。东汉因之。三国诸葛武侯征九溪蛮至此，有诸葛城。晋武冈县地。南北朝隋俱武冈地。唐镇。五代宋俱镇。元儒林乡属武冈路。明置城步巡检司。弘治十七年，立城步县，属宝庆府。

皇清因之，编户九里半。

新化县

周、楚地。秦益阳地。汉梅山地。东汉、三国俱因之。晋为高平县，隶邵陵。南北朝俱因之。隋隶潭州。唐为高平县，隶邵州。五代为蛮所据。宋初，置五寨。熙宁间，析梅山地为二县：新化为上梅山，隶邵州；安化为下梅山，隶潭州。绍圣初，迁于百石坪，寻复旧。元明因之，属宝庆府。

皇清因之，编户二十一里。

武冈州